Maak seker onderwysers is veilig by skole | Netwerk24
Die skietdood van 'n gr. 6 wiskundeonderwyser op die perseel van die Heinz Park Primêre Skool in Philippi het skokgolwe deur die onderwyslandskap gestuur. Blykbaar het twee mans wat die veiligheidswag gedwing het om toegang tot die skool te kry, vir Thulani Manqoyi geskiet terwyl hy in sy motor Bybel gelees het voor die skool sou begin. Na bewering het 'n leerling vir Manqoyi gedreig omdat hy die kind by 'n vorige geleentheid die klas belet het.
Dis nie die eerste en beslis nie die laaste keer dat 'n onderwyser wat probeer om dissipline te handhaaf, aan die ontvangkant van geweld is nie. 'n Seun het met 'n paal op my afgestorm omdat ek hom aangespreek het oor sy gedrag. 'n Kollega is met 'n bofbalkolf bygekom. Elke onderwyser ken sulke voorbeelde.
Manqoyi was 'n toegewyde, maar streng onderwyser wat sy leerlinge met liefde en respek behandel het. 'n Onderwyser wat nie geskroom het om 'n kind te dissiplineer wat die grense van vryheid oorskry nie, maar ook besef dat dissipline sonder liefde, kinders meer rebels maak. Dié onderwysers het eerder ons steun nodig.